《寄题毕氏鲤潭寿藏》
元代·方回

阴德蒙泉日夜流，使君乡社号千秋。
方闻寿倒三松咏，遽作身随一锸谋。
谁谓滕公居此室，何云文子乐斯丘。
穴中得石如金槊，定有人封万户侯。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。